Aceste servicii sunt necesare atunci când independența dvs. suferă din cauza dizabilității, afectându-vă calitatea vieții de zi cu zi sau viața socială.
Îngrijirea este recomandată atât persoanelor cu dizabilități, care sunt singure, cât și în situațiile în care suportul familiei nu este (momentan) suficient.
Primim cereri de la oameni minunați și hotărâți să își depășească propriile bariere. Simona apelează la serviciile de curățenie pentru că nu vede și are nevoie, din când în când, de ajutor pentru curățenie generală, mai ales în bucătărie. Geanina, care se deplasează în scaun rulant, ne-a solicitat ajutorul pentru a merge la sala de sport. Alina ne-a rugat să o însoțim la doctor pentru vizita lunară, deoarece deplasarea singură în scaunul rulant în Timișoara este dificilă (din păcate). Dna. Elena apelează la serviciile de îngrijire pentru diverse cumpărături, deoarece blocul în care locuiește (la etajul întâi) nu are lift accesibilizat pentru scaun rulant.
Serviciile de însoțire și de îngrijire la domiciliu ajută și membrii familiei să asigure sprijinul necesar persoanei dragi pentru ca aceasta să se poată bucura de o viață independentă și implicată în comunitate, chiar și atunci când sunt aceștia plecați în vacanță, sunt ocupați sau locuiesc departe.
Primim cereri și de la organizații și asociații pentru persoanele cu dizabilități, pentru servicii necesare persoanelor care fac parte din acestea. Spre exemplu, câțiva membri din Asociația Ceva De Spus, un grup de persoane cu dizabilități care se reprezintă singure și care au înțeles cât este de important să își facă vocea auzită, apelează atunci când au nevoie la serviciile de însoțire și îngrijire la domiciliu la partenerii The Care Hub, încurajând astfel și alți oameni din cercul lor să se lase ajutați când este necesar sau când cei din imediata lor apropiere nu reușesc.